《送王郎》
宋代·敖陶孙

车轮何由方，草色欲无路。晴川媚双燕，及此送将去。

若人天机深，奇服雅自与。色温无可锄，语妙时一吐。

相逢大江上，为我浣尘土。后期岂前料，已作千岁语。

告归何草草，双水深雾雨。稍闻父老旧，门户要渠补。

祗愁模楷地，与世作誇诩。宁当去楼梯，闭置吾叔度。

翼翼吴齐门，大江流日夜。别君虽咫尺，即是风牛马。

君才何如我，我拙犹肯借。淮人买绣丝，布洲市如赭。

张皇十日饮，著公乔松下。画工亦岂学，爱玩此粲者。

人情勿苦拒，舆马幸整暇。向来三宿恋，取别万里驾。

想当双玉瓶，酣歌泪盈把。缥缈鸿鹄去，吾甘老原野。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。